钦定古今图书集成/理学汇编/文学典/第120卷 > 《与李那书》前人
## 钦定古今图书集成/理学汇编/文学典/第120卷 > 《与李那书》前人

“籍甚清徽，常怀虚眷。山川缅邈，河渭像于经星；顾望
风流，长安远于朝日。青葽戒节，白露为霜，君子惟宜，
福履多豫，雍容廊庙，献纳便繁，留使催书，驻马成檄，
车骑将军，宾客盈座；丞相长史，瞻对有劳，脱惠笺缯，
慰其翘想。吾栖迟茂陵之下，卧病漳水之滨，迫以崦
嵫，难为砭药。平生壮意，窃爱篇章，忽觌高文，载怀劳”
伫。此后殷仪同至止，王人授馆，用阻班荆，常在公筵，
敬析名作，获殷公所作《陪驾终南入重阳阁诗》及《荆
州大乘寺宜阳石像碑》四首，铿锵并奏，能惊赵鞅之
魂；辉焕相华，时瞬安丰之眼。山泽晻霭，松竹参差，若
见三峻之峰，依然四皓之庙。甘泉卤簿，尽在清文；扶
风辇路，悉陈华简。昔魏武虚帐，韩王故台，自古文人，
皆为词赋，未有登兹旧阁，叹此幽宫。标句清新，发言
哀断。岂止悲闻帝瑟，泣望羊碑，一咏歌梁之言，便掩
盈怀之泪。至如披文相质，意致纵横，才壮风云，义深
渊海。方今二乘斯悟，同免化城；六道知归，皆逾火宅。
《宜阳》之作，特会幽衿，所睹黄绢之词，弥怀《白雪》之颂。
但恨耆阇远岳，擅特高峰。开士罗浮，康公悬溜。不获。
铭兹《雅颂》，耀彼幽岩，循环省览，用忘饥渴。握之不置恒如赵璧；翫之不足，同于玉枕。京师长者，好事才人，
争造蓬门，请观高制。轩车满路，如看太学之碑；街巷
相填，无异华阴之市。但丰城两剑，尚不俱来；韩子双
环，必希皆见。莫不以好龙无别，木雁可嗤。载望琼瑶，
因乏行李。金风已劲，玉质宜调。书不尽言，但闻《爻系》。
徐陵顿首。